钦定古今图书集成/明伦汇编/交谊典/第071卷 > 宋册府元龟 > 《秋日饯尹大官往京序》前人
## 钦定古今图书集成/明伦汇编/交谊典/第071卷 > 宋册府元龟 > 《秋日饯尹大官往京序》前人

尹大官三冬业畅，指兰台而拾青；薛六郎四海情深，
飞桂樽而举白。于时兔华东上，龙火西流。剑影沉波，
碎楚莲于秋火；金辉照岸，秀陶菊于寒堤。既切送归
之情，弥轸穷途之感。重以“青江带地，间吴会于星津；
白云在天，望长安于日路。”人之情也，能不悲哉！虽道
术相忘，叶神交于灵府；而风烟远隔，贵申心于翰林。
请振词锋，同开笔海。人为四韵，用慰九秋云尔。